Botsing eis 7 naby Stutterheim(Argieffoto) Sewe mense is dood in ŉ botsing tussen ŉ motor en ŉ bakkie op die R345 tussen King William’s Town en Stutterheim in die Oos-Kaap. Die twee voertuie het reg van voor gebots, het Unathi Bhinqosa, woordvoerder van die Oos-Kaapse departement van vervoer, gesê. Die motor het oënskynlik van Stutterheim na King William’s Town gereis, terwyl die bakkie in die teenoorgestelde rigting op pad was. Volgens Bhinqosa is vier mense op die toneel dood, terwyl drie ander na ŉ hospitaal vir mediese behandeling geneem. Al drie dié pasiënte het egter in die hospitaal beswyk. Daar was ses insittendes in die motor en 12 mense in en op die bakkie. Al twee motorbestuurders is in die ongeluk dood.